b"\n_START_ARTICLE_\nLaodicea Combusta\n_START_PARAGRAPH_\nLaodicea Combusta (\xce\x9b\xce\xb1\xce\xbf\xce\xb4\xce\xaf\xce\xba\xce\xb5\xce\xb9\xce\xb1 \xce\xba\xce\xb1\xcf\x84\xce\xb1\xce\xba\xce\xb5\xce\xba\xce\xb1\xcf\x85\xce\xbc\xce\xad\xce\xbd\xce\xb7 o \xce\xba\xce\xb5\xce\xba\xce\xb1\xce\xbd\xce\xbc\xce\xad\xce\xbd\xce\xb7 Laodicea Katak\xc3\xa9kaum\xc3\xa8ne) fou una ciutat sel\xc3\xa8ucida a l'\xc3\x80sia Menor al nord-oest d'Iconium a la via que portava cap a Melitene, en un territori a cavall entre Lica\xc3\xb2nia i Ps\xc3\xaddia (Claudi Ptolemeu l'esmenta com a ciutat de Gal\xc3\xa0cia)._NEWLINE_Fou una de les cinc ciutats que Seleuc I Nic\xc3\xa0tor va construir amb aquest nom que era el de la seva mare Laodice de Maced\xc3\xb2nia. El cognom Combusta li d\xc3\xb3na Estrab\xc3\xb3 a la regi\xc3\xb3 (XII. pp.\xc2\xa0576, 579, XIII. pp.\xc2\xa0626, 628, 637) segons diu per la naturalesa volc\xc3\xa0nica de la rodalia, per\xc3\xb2 potser el nom el portava perqu\xc3\xa8 la ciutat havia estat incendiada en algun moment i reconstru\xc3\xafda, o per tenir antigues instal\xc2\xb7lacions mineres o metal\xc2\xb7l\xc3\xbargiques, ja que no hi ha cap resta volc\xc3\xa0nica a la regi\xc3\xb3, o m\xc3\xa9s probablement perqu\xc3\xa8 el nom de Catak\xc3\xa9kaum\xc3\xa8ne (en grec \xce\x9a\xce\xb1\xcf\x84\xce\xb1\xce\xba\xce\xb5\xce\xba\xce\xb1\xcf\x85\xce\xbc\xce\xad\xce\xbd\xce\xb7) donat a la regi\xc3\xb3 era perqu\xc3\xa8 no creixia cap m\xc3\xa9s arbre que la vinya i a la part plana tenia aspecte de cendra i la part muntanyosa era rocosa i negra com a calcinada. El vi de la regi\xc3\xb3 era de tanta qualitat com els m\xc3\xa9s apreciats._NEWLINE_Va ser una ciutat de certa import\xc3\xa0ncia per\xc3\xb2 no va participar en cap fet destacat. En l'\xc3\xa8poca cristiana fou seu d'un bisbat, i un dels bisbes, Eugeni, diu al seu epitafi que ha reconstru\xc3\xaft l'esgl\xc3\xa9sia des dels fonaments i detalla cada part, cosa que fa pensar que hi va haver destruccions abans de l'arribada dels selj\xc3\xbacides. Aquests li van donar el nom de Ladik (a vegades Ladhik Sukhta, que vol dir Ladhik Cremada). Al segle\xc2\xa0xiii una Ladik fou seu d'un emirat turcman, per\xc3\xb2 est\xc3\xa0 en discussi\xc3\xb3 si correspon a aquesta ciutat o a De\xc3\xb1izli. Vegeu Beylik de Ladik._NEWLINE_Al segle\xc2\xa0xvii Ewliya \xc3\x87elebi diu que havia patit danys causats pels djalalis. Katib \xc3\x87elebi ja l'esmenta com a una vila petita per\xc3\xb2 capital d'una circumscripci\xc3\xb3 dependent de Konya al segle\xc2\xa0xviii quan encara sembla que tenia certa import\xc3\xa0ncia. Al segle\xc2\xa0xix s'esmenta algun cop com a Yorgan Ladik per\xc3\xb2 aquest nom, atribu\xc3\xaft a les cobertes dels tapissos, no era el nom efectiu de la poblaci\xc3\xb3 i derivava d'un error de lectura per Yar\xc3\xbckan Ladik (Ladik dels N\xc3\xb2mades); la poblaci\xc3\xb3 estava en decad\xc3\xa8ncia; el 1941 apareix amb 1.785 habitants i havia perdut el seu paper de cap\xc3\xa7alera administrativa. Modernament est\xc3\xa0 situada al districte de Saray\xc3\xb6n\xc3\xbc, en un poble anomenat Ladik (prov\xc3\xadncia de Konya). Les seves ru\xc3\xafnes s\xc3\xb3n nombroses."